Oslo 3.mai 2020

Kjære forskningsgruppemedlemmer.

Aktiviteten i forskningsgruppen denne våren har ikke blitt som planlagt. Covid-19 pandemien påvirker all forskningsaktivitet innenfor klinisk intensivmedisin.

Etter møtet vi hadde 31.januar på Soria Moria ble vårt første mål å initiere et nasjonalt nettverk for klinisk intensiv medisin, og dere ble bedt om å komme med flere eventuelle innspill til det første møtet som var planlagt til den 30.april.

Nettverkstanken som kom frem i forbindelse med intensivseminaret vi arrangerte i november 2019 fikk raskt ytterligere aktualitet i forbindelse med Covid-19 pandemiutbruddet. Studien som tester ut hydroxyklorokin og remdesivir i behandlingen av koronasyke var et av de første eksemplene på et svært aktuelt samarbeid på tvers av intensiv-Norge, og etter hvert har mengden kliniske studier relatert til intensivbehandling av Covid-19 pasienter eskalert.

Representanter fra hvert universitetssykehus samt NIR ble invitert til et webinar den 30.april i år med følgende agenda basert på mange av de innspillene som kom frem under forskningsgruppemøtet 31/1:

## 1. Hva skal nettverket brukes til?

* Nasjonalt kontaktnettverk
* Felles møtearena
* Aktivt samarbeid og bruk av NIR-data. I dag har NIR kommet med nye variabler som kan dokumenteres; frailty index og komplikasjonsskår. Dette er aktuelt for flere pågående studier. Registrering overflytting til og fra intensiv.
* Lage en webside for nettverket som kan bidra til å synliggjøre deltagelse i studier, oppmuntre til diskusjon ved å lage en egen diskusjonsside
* Samarbeide om prosjektsøknader og pågående prosjekter på tvers av forskningsgrupper
* Multisenterstudier
* Se på klinisk praksis – hvor er vi i landskapet sammenlignet med andre lands intensivavdelinger?
* Organisere arbeid med kunnskapsoppsummeringer på tvers av helseregioner

## 2. På hvilken måte kan nettverket fasiliteres?

* Søke nettverksmidler eller f.eks. midler gjennom KLINBEFORSK
* Lage rammer for tverrfaglig forskningssamarbeid. Ha ett eller flere felles prosjekt gående i nettverket. Starte med et prosjekt med data og godkjenninger som er på plass – f.eks. bruke data fra NIR.
* Se på lignende nettverk og hvordan de er bygd opp – Australia, Danmark-CRIC

## 3. Konstituering av en styringsgruppe og leder

Første nettverksmøte må konstituere en styringsgruppe og leder og gi nettverket en form.

Webinaret måtte avlyses noen dager før på grunn av manglende respons. Årsakene til det kan være mange, som for eksempel prioritering av tid, om vi kontaktet relevante personer og hvorvidt et webinar er en gunstig arena for å initiere et nasjonalt nettverk. Uansett så må vi tenke ut andre tilnærminger for å møte behovet for å samle et nettverk innen klinisk intensivmedisin.

Innspill mottas med takk. Vi har noen ideer som vi jobber med:

En presentasjon av COVID-19 enkeltprosjekter som er etablert nasjonalt og som beskrives mer utfyllende enn det som fremgår av oversikten hos NORCRIN (<https://www.norcrin.no/nasjonal-oversikt-over-covid-19-studier%20/>), og på OUS (<https://www.ous-research.no/corona>) kan muligens engasjere kolleger på tvers i landet. Studier som er under planlegging kan også benytte nettverket som en arena for samarbeid.

# **Forskningsgruppens aktivitet relatert til Covid-19**

Aktiviteten i forskningsgruppen er høy i de registrerte Covid-19 studiene;

Over halvparten av oss er aktivt involvert i prosjektene som pågår ved OUS;

* Handling oxygenation targets in adults with COVID-19 associated acute hypoxaemic respiratory failure in the ICU, HOT-COVID, og CLASSIC-studien **Jon Henrik**
* [The NOR Solidarity multicenter trial on the efficacy of different anti-viral drugs in SARS CoV-2 infected patients](https://www.ous-research.no/corona/Projects/20823) **Siv og Helene**
* [A Norwegian study on views and experiences of health care professions working in intensive care units during the COVID-19 pandemic](https://www.ous-research.no/home/corona/Projects/20867) **Siv**
* COVID-19 OUS. Kvalitetsregister for alle pasienter innlagt ved Oslo Universitetssykehus med COVID-19 sykdom. **Theresa**
* [Stress responses and health complaints among hospital staff working in intensive care units and clinical wards during the COVID-19 pandemic](https://www.ous-research.no/home/corona/Projects/20875) **Hilde**
* [Outcome of patients >75 with COVID-19 severe acute respiratory insufficiency (SARI)](https://www.ous-research.no/home/corona/Projects/20828) **Theresa**

Assosierte medlemmer:

* Survival rates and long-term outcomes for patients with COVID-19 admitted to Norwegian ICUs **Kristin Hofsø**

Rammene for doktorgradsarbeid er ikke optimale for tiden og forskningsgruppen har 6 stipendiater som kjenner på usikkerheten og tidspresset. Helene, Marthe Marie og Åse er i innspurten for å levere avhandlingen og forhåpentligvis blir ikke dere så hardt rammet av restriksjonene for bruk av forskningstid. Antonija, Mette og Stine må stå i dette i en lenger periode som er preget av trusler om å ikke få nødvendig tid for å opprettholde progresjon.

Vi heier på dere alle sammen!

Vi planlegger et nytt møte i forskningsgruppen før sommeren. Innkallelse kommer innen kort tid.

Med vennlig hilsen

Hilde, Elin og Torsten